Swaar weer oor Namibië is mooi. Verrukkend. Dansende blitse en oorverdowende gedonder is mooi. Ontsagwekkend. Druppels reën op ‘n sinkdak is mooi. Oortuigend. Slaap terwyl dit reën is salig. Gerusstellend. Reënweer oor die dorsland is mooiweer.
So het ek een aand gaan slaap met swaar donderweer en blitse. Dit was iewers in die sewentigerjare, in dieselfde tyd as Skylab. Maar Skylab se dae was getel en ons is gewaarsku dat Skylab besig was om te disintegreer en dat die stukke dalk iewers oor suidelike Afrika kan val. En so dommel ek in, effens onrustig oor Skylab wat dalk op ons huis, eintlik my kamer, in die nag kan val. Te midde van die swaar weer.
Reën in Namibië word met heilige respek hanteer en waardeer. Dis die rede vir rondrits, reis, verkenning. Uitvra oor reën is die begin van menige gesprek. Reën is die bepalende faktor as ‘n trip beplan word. Wat die deurslag gee as ‘n plaas gekoop word. Wat die luim van die nasie bepaal. En die koerante se voorblaaie dikteer.
Na ‘n buitjie reën sien mens fotos en dankgebede, kinders wat speel in die poele, 4x4s langs ‘n vol riviertjie. Daar is selfs ‘n Facebook blad vir reën. Waarvan die ledegetalle daagliks groei. En waarop dit elke dag gons oor nuwe berigte van reën, oor reënkanse, riviere wat afkom, die stand van damme, groenveld en blommetjies langs die pad. Die blad waarop boere skrywers word.
Reëntyd is reistyd in Namibië. Ek was al deel van ‘n groepie wat op ‘n Saterdagoggend uit Windhoek na die lelies by Maltahöhe gaan kyk het, en per ompad oor Solitaire en Spreetshoogte na Windhoek teruggekeer het. Net om te gaan kyk waar dit gereën het. Byna 800 km vir die dag.
Nie te ver vir weerkyk nie. Nooit te ver om te reis nie.
Author oudoringPosted on Maart 13, 2017 Februarie 15, 2018 Categories Afrikaans, namibiëTags blits, mooiweer, Reen, reis, Skylab1 Kommentaar op Weerkyk
Author oudoringPosted on Maart 6, 2017 Februarie 15, 2018 Categories Afrikaans, namibiëTags Brandoffer, namibië, reis, Vleis, vrede, WorsLeave a comment on Vleis, reis en vrede